O femeie a murit după ce a intrat cu parapanta într-o telegondolă în Tirol
O femeie din Germania a murit duminică dimineaţa după ce a intrat cu parapanta într-o telegondolă în munţii Austriei, informează DPA.
Poliţia din Tirol a declarat că femeia în vârstă de 65 de ani şi-a început zborul cu parapanta de pe vârful muntelui Hohe Salve, în apropiere de Hopfgarten, la aproximativ 50 de kilometri est de Innsbruck.
În timp ce cobora cu parapanta de pe muntele de circa 1.800 de metri, ea a deviat de la curs din motive necunoscute, iar parapanta ei s-a prins în cablurile unei telegondole care urca, femeia lovindu-se de aceasta, a declarat poliţia.
Cele două persoane aflate în cabină au fost rănite uşor.
Frânghiile parapantei s-au intersectat cu cablurile telegondolei şi au fost retezate de gondola care urca, iar femeia a căzut la pământ şi a murit în urma rănilor suferite, potrivit primelor cercetări.